“ม็อบราษฎร” จุดเทียนรำลึก “89 ปี อภิวัฒน์สยาม” ก่อนบุกสภา ฟากจนท.ตรึงกำลังเข้มรอบทำเนียบ
กลุ่ม"ราษฎร" นัดรวมพลอนุสารีย์ ปชต. รำลึก "89 ปี เปลี่ยนแปลงการปกครอง 2475" ก่อนเดินขบวนไปรัฐสภายื่นหนังสือแสดงจุดยืน ขณะที่นายกรัฐมนตรี เข้าทำเนียบทำงานตามปกติ ส่วนเจ้าหน้าที่จัดเตรียมกำลังพลดูแลความสงบเรียบร้อย
 ม็อบ"ราษฎร" จุดเทียนรำลึก "89 ปี อภิวัฒน์สยาม 2475" ก่อนบุกสภา ด้านนายกรัฐมนตรี ทำงานตามปกติ ท่ามกลางการรักษาความปลอดภัยเข้ม
24 มิ.ย. 2564

ผู้สื่อข่าวรายงาน  วันนี้ 24 มิ.ย. 2564 กลุ่มคณะราษฎร ได้นัดหมายรวมตัวกัน ที่บริเวณอนุสาวรีย์ประชาธิปไตย ตั้งแต่เวลา 05.30 น. ที่ผ่านมา เพื่อจัดกิจกรรมแสดงออกเชิงสัญลักษณ์ เนื่องในวันครบรอบ 89 ปีการเปลี่ยนแปลงการปกครองเป็นระบอบประชาธิปไตย อภิวัฒน์สยาม วันที่ 24 มิ.ย. 2475 โดยมีการจุดเทียน พร้อมอ่านประกาศจากกลุ่มคณะราษฎร  ซึ่งกิจกรรมในครั้งนี้ มีการนำหมุดคณะราษฎรจำลองขนาด 2 คูณ 2 เมตรมาวางไว้ เพื่อเป็นจุดศูนย์กลางทำกิจกรรมบนฐานอนุสาวรีย์ประชาธิปไตย โดยมีแนวร่วมกลุ่มราษฎรทยอยรวมตัวกันตั้งแต่เวลา 04.30 น.เป็นต้นมา
โดยนายจตุภัทร์ บุญภัทรรักษา หรือ “ไผ่ดาวดิน” แกนนำกลุ่มราษฏร เปิดเผยว่า สำหรับกิจกรรมที่อนุสาวรีย์ประชาธิปไตยช่วงเช้า เป็นการรำลึกถึงเหตุการณ์คณะราษฎร ตั้งแต่ปี 2475 โดยได้นำมวลชนร่วมกันจุดเทียนและแสดงดนตรี เพื่อแสดงออกเชิงสัญลักษณ์ ก่อนจะปิดท้ายด้วยการอ่านแถลงการณ์ตามเจตนารมณ์ของการเคลื่อนไหว
ขณะที่ผู้สื่อข่าว รายงานบรรยากาศการรักษาความปลอดภัยการชุมนุมในครั้งนี้  มีกำลังเจ้าหน้าที่ตำรวจ เจ้าหน้าที่เทศกิจ ได้ยืนประจำการตามจุดต่างๆ รอบอนุสาวรีย์ประชาธิปไตย เพื่อดูแลความปลอดภัย และดูแลด้านการจราจร  นอกจากนี้ พบว่ามีการนำคอนเทนเนอร์จำนวนมาวางซ้อน 2 ชั้น บริเวณริมถนนราชดำเนินใกล้กับสถานีตำรวจนครบาลชนะสงคราม เพื่อเตรียมการป้องกันการเคลื่อนขบวนของกลุ่มราษฎรและหลายกลุ่มการเมืองที่ทำกิจกรรมในวันนี้
โดยในเวลา 10.00 น. ที่ผ่านมา กลุ่มผู้ชุมนุม ได้ตั้งขบวน เดินทางจากอนุสาวรีย์ประชาธิปไตยมุ่งหน้าไปยังรัฐสภา เกียกกาย เพื่อยื่นหนังสือแสดงจุดยืนต่อการแก้ไขรัฐธรรมนูญ โดยมีกำหนดใช้เส้นทางถนนราชดำเนินกลาง มุ่งหน้าสะพานผ่านฟ้าลีลาศ เข้าสู่ถนนหลานหลวง ถึงแยกอุรุพงษ์เลี้ยวเข้าสู่ถนนพระรามที่ 6 เข้าสู่ถนนทหาร เดินตรงต่อไปจนถึงแยกเกียกกายมีจุดหมายที่รัฐสภา มีระยะทางรวมประมาณ 9 กิโลเมตร ใช้เวลาเดินประมาณ 3 ชั่วโมง โดยระหว่างการเดินทางจะมีการพักเป็นระยะจุดละ 15 นาที
ส่วนกำหนดการปิดท้ายในเวลา 17.00 น. กลุ่มราษฎรจะย้ายไปทำกิจกรรมที่ลานสกายวอล์ก แยกปทุมวัน เพื่อย้ำจุดยืนข้อเรียกร้อง เรื่องการแก้ไขรัฐธรรมนูญ
อย่างไรก็ตาม บรรยากาศที่ทำเนียบรัฐบาลวันนี้ ยังไม่พบ ว่ามีการนำสิ่งกีดขวาง ทั้งตู้คอนเทนเนอร์หรือลวดหนามหีบเพลง มาตั้งบนพื้นผิวการจราจร เพื่อสกัดกั้นกลุ่มผู้ชุมนุมแต่อย่างใด  แต่พบว่า เจ้าหน้าที่ตำรวจ สน.นางเลิ้ง ได้นำรถลากมาจอดบริเวณกลางสะพานชมัยมรุเชษฐ์ รวมถึงมีการเคลื่อนย้ายรถ จีโน่ หรือรถน้ำควบคุมฝูงชนจำนวน 4 คัน  และรถควบคุมผู้ต้องขัง แสตนด์บายบริเวณที่ใกล้ที่สุด รวมทั้งมีการวางกำลังเจ้าหน้าที่จากกองบัญชาการตำรวจนครบาลประมาณ1 กองร้อย และตำรวจชุดควบคุมฝูงชนอีก 1 กองร้อย  สแตนด์บายด้านในศูนย์รับเรื่องราวร้องทุกข์หรือ กพ.  ซึ่งอยู่ฝั่งตรงข้ามกับทำเนียบรัฐบาล
ขณะเดียวกัน พบว่า เจ้าหน้าที่ได้นำรถยกตู้คอนเทนเนอร์ จอดเตรียมพร้อมบริเวณถนนพระราม 5 จำนวน 4 คัน และตู้คอนเทนเนอร์ประมาณ 20 ตู้ ส่วนจะมีการปิดการจราจรหรือไม่ต้องประเมินตามสถานการณ์อีกครั้ง ซึ่งสอดคล้องกับการแถลงข่าวของ พล.ต.ท.ภัคพงศ์ พงษ์เภตรา ผบช.น. เมื่อวานนี้ ที่ระบุว่า จะไม่มีการตั้งสิ่งกีดขวางหากไม่มีความจำเป็นเนื่องจากเกรงว่า จะทำให้ประชาชนที่สัญจรไปมาได้รับความเดือดร้อน  แต่ได้มีการเตรียมกำลังกองร้อย ควบคุมฝูงชน กองบัญชาการตำรวจนครบาล จำนวน 17 กองร้อย และรถน้ำควบคุมฝูงชนสนับสนุนในพื้นที่ต่างๆ ส่วนการดูแลความสงบเรียบร้อยที่ทำเนียบรัฐบาลจะใช้ตำรวจสันติบาลเป็นหลัก
นอกจากกลุ่มราษฎรแล้ว วันนี้ยังมีอีกหลายกลุ่ม ที่จะมุ่งหน้ามายังทำเนียบรัฐบาล อาทิ กลุ่มประชาชนคนไทย โดย นายนิติธร ล้ำเหลือ หรือทนายนกเขา เวลาประมาณ 14.00 น. จะรวมกลุ่มกันที่บริเวณแยกอุรุพงษ์ จากนั้นจะเคลื่อนมวลชนไปยังบริเวณทำเนียบรัฐบาล ฝั่งศาลกรมหลวงชุมพร ถนนพิษณุโลก ส่วน กลุ่มไทยไม่ทน ที่นำโดย นายจตุพร พรหมพันธุ์ นัดหมายรวมตัวที่บริเวณแยกผ่านฟ้าลีบาศ เวลา 16.00 น. ตั้งเวทีปราศรัยก่อนจะเคลื่อนขบวนมายังสะพานมัฆวานรังสรรค์ และยังมีอีกหนึ่งกลุ่มคือ เครือข่ายคนรุ่นใหม่นนทบุรี นำโดย ไบร์ท ชินวัตร จันทร์กระจ่าง ซึ่งทั้งสามกลุ่มมีจุดมุ่งหมายเดียวกันคือการขับไล่พลเอกประยุทธ์จันทร์โอชานายกรัฐมนตรีให้พ้นจากตำแหน่ง
ส่วนความเคลื่อนไหวของพลเอกประยุทธ์ จันทร์โอชา นายกรัฐมนตรี วันนี้  ยังคงปฏิบัติหน้าที่ภายในทำเนียบรัฐบาลตามปกติโดย  ในช่วงเช้าได้ให้การต้อนรับ เอกอัครราชทูตรัฐอิสราเอลประจำประเทศไทย ที่เข้าอำลาในโอกาสพ้นหน้าที่ ในตึกไทยคู่ฟ้า ขณะที่สื่อมวลชนยังสามารถเข้าปฏิบัติงานภายในทำเนียบรัฐบาลได้ตามปกติ ยังไม่มีการห้ามหรือแจ้งปิดประตูทางเข้าแต่อย่างใด